“Kanapa yu, rumah Palui tuh pina kada diganainya,” ujar Garbus mambuka pamandiran.
“Bah, itu biasa haja Bus ai. Bila inya kada baduit, pasti saparanakan mangungsi ka rumah mintuhanya. Malaran, kawa makan gratis,” ujar Tuhirang manyahuti.
“Bujur jua pang, tapi, biasanya paling lawas talu hari inya umpat mintuhanya. Imbah dapat huhutangan, inya langsung bulikan ka rumahnya,” jar Garbus mambalasi jawaban Tuhirang.
"Iih, sapangatahuan aku, kaya itu pang. Kalu pina kada sing dapatan inya bahutang, jadi talawasi manumpang wan mintuhanya,” ujar Tulamak umpat bapandir.
“Kada mungkin, Palui itu paling pintar amun sual bahutang. urang nang ingkin barajut gin pacang talului duitnya,” ujar Garbus pulang.
“Bubuhan ikam pasti mamandirakan aku. Ngalih ai urang tarkanal ini, kada kawa malain-lain pada urang, lalu ai di sambat,” ujar Palui nang bakajutan datang.
“Panjang umur ikam Lui ai, kami panasaran banar am, kanapa rumah ikam tuh dibiar akan kusung. Bahantu kah Lui?” jar Tulamak manakuni.
“Oooo... Kaya ini kisahnya. Samalam pambakal manjulungi aku kumpur gas wan tabungnya.
Ujar sidin pakai kumpur gas itu tahimat daripada mamakai kumpur minyak,” ujar Palui mangisahakan.
“Kada lawas imbah itu, aku mandangar kisah urang, banyak kumpur gas barian nang maladak. Banyak awak wan rumah nang hangit, takutan ai aku wan biniku,” ujar Palui pina sarius banar.
“Daripada hangit awak, baik kami mangungsi. Malihat kumpurnya haja rasa takutan apalagi manjapai.
Saminggu nih, aku mancari urang nang hakun mamindah akan kumpur gas barian itu. Tapi, kadada nang hakun. Bubuhan ikam hakun lah?” ujar Palui manakuni.
“Sabujurnya kalu cuma awak nang hangit kada masalah Lui ai, karna awakku sudah hangit badahulu jua. Ini taruhannya panyawaan, bisa ji'un. Handak jua kawan marasani kaya urang,” ujar Tuhirang nang balum baisi bini.
“Mun nang kaya itu, kada usah ai ditinggali rumah ikam itu. Kena mun sudah maladak kumpurnya, hanyar ikam pindahi,” ujar Garbus.
“Bah, talalu buhan ikam nih, baarti aku salawasan di rumah mintuha. Supan mun rancak guring wan kada sing gawian,” jar Palui manimpali.
“Imbah tuh, mun mahadangi maladak, rumahku hancur ai, kayapa mambaikinya, dimana mancari duitnya. Nang ada haja, hutangnya balum dibayari,” jar Palui manambahi
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn